***O d b o r n é s t a n o v i s k o***

***hlavnej kontrolórky k návrhu rozpočtu Obce Sap na rok 2024***

Podľa§18 f ods. 1 písm. c) zákona č. 369/1990 Zb. o obecnom zriadení v znení neskorších predpisov hlavný kontrolór vypracúva odborné stanovisko k návrh rozpočtu obce pred jeho schválením v obecnom zastupiteľstve. Na základe daného ustanovenia predkladám stanovisko k návrhu rozpočtu Obce Sap na rok 2024 a k návrhu rozpočtu na roky 2025-2026.

 Návrh viacročného rozpočtu Obce Sap na roky 2024-2026 (ďalej len „návrh rozpočtu“) bol zákonom stanovenej lehote zverejnený na úradnej tabuli obce a na webovom sídle obce. Dňom vyvesenia návrhu rozpočtu začala plynúť najmenej desaťdňová lehota, počas ktorej mohli fyzické osoby a právnické osoby uplatniť pripomienku k návrhu rozpočtu v písomnej forme, elektronicky alebo ústne do zápisnice na obecnom úrade. V čase spracovania stanoviska neuplynula lehota

na podávanie pripomienok. Obecné zastupiteľstvo bude informované predkladateľom návrhu rozpočtu o podaných pripomienkach na jeho rokovaní dňa 12. decembra 2023.

***I. Základná charakteristika návrhu rozpočtu***

 Pri spracovaní stanoviska som vychádzala z posúdenia návrhu rozpočtu, ktorý bol zverejnený

na úradnej tabuli obce dňa 24.11.2023. Posudzovala som zákonnosť ako aj metodickú správnosť jeho zostavenia a predloženia na schválenie obecnému zastupiteľstvu.

 Legislatívnym východiskom zostavenia návrhu rozpočtu je Ústavný zákon č. 493/2011 Z.z. o rozpočtovej zodpovednosti a  zákon č. 583/2004 Z.z. o rozpočtových pravidlách územnej samo-správy a o zmene a doplnení niektorých zákonov (ďalej len „zákon o rozpočtových pravidlách územnej samosprávy“).

 Podľa ods. 1 čl. 9 Ústavného zákona č. 493/2011 Z.z. o rozpočtovej zodpovednosti, subjekty verejnej správy sú povinné zostavovať svoj rozpočet najmenej na tri rozpočtové roky, pričom súčasťou návrhu rozpočtu je aj schválený rozpočet na bežný rozpočtový rok, údaje o očakávanej skutočnosti bežného rozpočtového roka a údaje o skutočnom plnení rozpočtu za predchádzajúce dva rozpočtové roky. Subjekty verejnej správy zohľadňujú pri zostavení svojho rozpočtu prognózy zverejnené ministerstvom financií.

 Podľa ods. 1 § 4 zákona o rozpočtových pravidlách územnej samosprávy rozpočet obce je základným nástrojom finančného hospodárenia v príslušnom rozpočtovom roku, ktorým sa riadi financovanie úloh a funkcií obce.

 Podľa ods. 5 § 4 zákona o rozpočtových pravidlách územnej samosprávy rozpočet obce obsahuje aj zámery a ciele, ktoré bude obec realizovať z výdavkov rozpočtu obce (ďalej len „program obce“), to neplatí, ak obecné zastupiteľstvo obce s počtom obyvateľov do 2 000 rozhodne o neuplatňovaní programu obce.

 Rozpočet obce vyjadruje samostatnosť hospodárenia obce. Obsahuje príjmy a výdavky, v ktorých sú vyjadrené finančné vzťahy k právnickým osobám a fyzickým osobám - podnikateľom pôsobiacim na území obce, ako aj k obyvateľom žijúcim na tomto území vyplývajúce pre ne

zo zákonov a z iných všeobecne záväzných právnych predpisov, zo všeobecne záväzných nariadení obce, ako aj zo zmlúv. Súčasťou rozpočtu obce by mali byť finančné vzťahy k právnickým osobám zriadeným obcou. Rozpočet Obce Sap na rok 2024 nezahŕňa finančné vzťahy k právnickej osobe - k Obecnému podniku Sap s.r.o., ktorého je zakladateľom.

 V rozpočte obce sa uplatňuje rozpočtová klasifikácia v súlade s osobitným predpisom.

 Podľa ods. 1 § 9 zákona o rozpočtových pravidlách územnej samosprávy viacročný rozpočet je strednodobý ekonomický nástroj finančnej politiky obce, v ktorom sú v rámci ich pôsobnosti vyjadrené zámery rozvoja územia a potrieb obyvateľov najmenej na tri rozpočtové roky.

 Návrh rozpočtuje je zostavený v členení na bežný rozpočet, kapitálový rozpočet a finančné operácie podľa funkčnej a ekonomickej rozpočtovej klasifikácie.

 Rozpočet na rozpočtový rok 2024 je po jeho schválení obecným zastupiteľstvom záväzný, rozpočty na nasledujúce dva rozpočtové roky sú orientačné.

***II. Východiská tvorby návrhu rozpočtu***

 Zostavenie návrhu rozpočtu prebiehalo v komplikovanom období, v podmienkach energetic-kej krízy, zvyšujúcej sa inflácie a výrazného rastu cien tovarov a služieb. Centrálna banka upozorňuje, že burzové ceny plynu a elektriny zostávajú vysoké aj v najbližších rokoch a to sa prejaví na inflácii v roku 2024. NBS počíta s 10 %-ným rastom cien. Zatiaľ čo pred niekoľkými mesiacmi očakávala, že v roku 2024 sa rast cien prudko spomalí k 5 %-tám, v novej zverejnenej prognóze uvádza úroveň takmer 9 percent.

 Zostavenie návrhu rozpočtu ovplyvňuje aj nepredvídateľnosť legislatívneho procesu a legislatívne zásahy do zákonov, ktoré majú vplyv na financovanie samosprávy a tým aj na zosta-

venie návrhov rozpočtov samospráv. Príjmy samospráv vo veľkej miere závisia od výšky výnosu podielovej dane zo štátneho rozpočtu. Výdavky samospráv v najväčšej miere ovplyvňuje rast platov zamestnancov na základe nariadenia vlády č. 296/2022 Z.z., ktorým sa ustanovujú zvýšené stupnice platov taríf zamestnancov pri výkone práce vo verejnom záujme.

 Východiskom pre zostavenie návrhu rozpočtu je vývoj príjmov a výdavkov v predchádzajúcom období, očakávané plnenie rozpočtu k 31.12.2023, sledovanie legislatívneho procesu a jeho vplyv na financovanie samosprávy a monitoring vývoja inflácie, cien tovarov a služieb, najmä energií a stavebných materiálov. V príjmovej časti rozpočtu sa vychádza z aktuálnych prognóz daňových príjmov verejnej správy na roky 2024 až 2026, ako aj z uzatvorených zmluvných vzťahov, ktoré ovplyvňujú príjmovú aj výdavkovú časť rozpočtu.

 Navrhovaný rozpočet Obce Sap je zostavený na roky 2024-2026 ako prebytkový v súlade

so zákonom č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov, členená na rozpočet bežný - bežné príjmy a bežné výdavky, rozpočet kapitálový - kapitálové príjmy a kapitálové výdavky a finančné operácie.

Viacročný rozpočet nasledujúceho obdobia je vypracovaný bez programovej štruktúry.

Pri spracovaní odborného stanoviska som vychádzala z posúdenia predloženého návrhu viacroč-ného rozpočtu Obce Sap na roky 2024-2026 a návrhu rozpočtu na rok 2024 aj z hľadiska:

 ***súladu so všeobecne záväznými právnymi predpismi***

 Návrh viacročného rozpočtu v oblasti legislatívy rešpektuje aj predpisy a zákony, ktoré s prípravou rozpočtu súvisia, a to:

• zákon č. 523/2004 Z.z. o rozpočtových pravidlách verejnej správy a o zmene a doplnení niekto-

 rých zákonov v znení neskorších predpisov

• Nariadenie vlády SR č. 668/2004 Z.z. o rozdeľovaní dane z príjmov územnej samospráve a

 o zmene a doplnení niektorých zákonov,

• zákon č. 582/2004 Z.z. o miestnych daniach a miestnom poplatku za komunálne odpady a

 drobné stavebné odpady v znení neskorších predpisov.

 ***súladu so všeobecne záväznými nariadeniami obce***

 Návrh rozpočtu bol spracovaný v súlade so Všeobecne záväznými nariadeniami obce najmä so Všeobecne záväzným nariadením obce o miestnych daniach a miestnom poplatku za komunálne odpady a drobné stavebné odpady na území obce Sap, ktorým obec stanovuje sadzby miestnych daní a poplatku za komunálny odpad a drobné stavebné odpady.

***III. Tvorba návrhu rozpočtu***

 Návrh rozpočtu Obce Sap na roky 2024-2026 je spracovaný v súlade so zákonom o rozpoč-tových pravidlách a v zmysle § 10 ods. 3 až 7 zákona č. 583/2004 Z.z. je členený na:

a) bežné príjmy a bežné výdavky

b) kapitálové príjmy a kapitálové výdavky

c) finančné operácie

|  |  |  |  |  |
| --- | --- | --- | --- | --- |
| ***Rok*** | ***2023 - očakávaná skutočnosť*** | ***2024*** | ***2025*** | ***2026*** |
| **Príjmy** |  **256.092.- €** |  **247.776.- €** |  **243.640.- €** |  **243.640.- €** |
| Bežný príjem | 196.973.- € |  227.776.- € |  223.640.- € |  223.640.- € |
| Kapitálový príjem |  8.119.- € | 0 | 0 | 0 |
| Finančné operácie príjmové |   51.000- € |   20.000.- € | 20.000.- € | 20.000.- € |
| **Výdavky** |  **235.783.- €** |  **246.797.- €** |  **242.142.- €** |  **242.142.- €** |
| Bežný výdaj |  223.058.- € |  220.597.- € |  217.142.- € |  217.142.- € |
| Kapitálový výdaj |  7.725.- € | 0 | 0 |  0 |
| Finančné operácie - výdaj |  5.000.- € |  26.200.- € |  25.000.- € | 25.000.- € |
| **Rozdiel** |  **20.309.- €** |  **979.- €** |  **1.498.- €** |  **1.498.- €** |
| Bežný rozpočet | * 26.085.- €
 |  7.179.- € |  6.498.- € |  6.498.- € |
| Kapitálový rozpočet |  394.- € | 0 | 0 | 0 |
| Finančné operácie |  46.000.- € | - 6.200.- € |  5.000.- € |  5.000.- € |

 Celkový rozpočet obce na rok 2024 je zostavený ako mierne prebytkový, bežný rozpočet je zostavený ako prebytkový, obec na rok 2024 nerozpočtuje kapitálové príjmy, ani kapitálové výdavky, finančné operácie sú rozpočtované ako schodkové, schodok vo výške 6.200.- € bude vykrytý výnosmi bežného rozpočtu roka 2024.

 Návrh príjmovej časti rozpočtu obce počíta s bežnými príjmami pod úroveň očakávanej skutočnosti k 31.12.2023, obec plánuje s miernym navýšením podielových daní od štátu, s navýšením vlastných daňových príjmov a poplatkov. Z dôvodu neistého vývoja a najmä z dôvodu nepredvídateľnosti legislatívneho procesu je ale veľmi ťažké stanoviť prognózu vývoja bežných príjmov, najmä dane z príjmov fyzických osôb - podielovej dane zo štátneho rozpočtu.

 Rozpočet na strane príjmov a vývoj príjmovej časti rozpočtu ovplyvňuje a v priebehu rozpoč-tového roka ovplyvní aj výdavkovú časť rozpočtu. Preto je potrebné z mojej strany upozorniť

na riziká zostaveného návrhu rozpočtu.

 Predovšetkým je treba uviesť, že najväčším rizikom sú vonkajšie vplyvy, ktoré obec nemá možnosť ovplyvniť, a to už spomínaná nepredvídateľnosť legislatívneho procesu, zmeny zákonov, ktoré znamenajú buď znižovanie príjmov alebo zvyšovanie výdavkov samospráv, rastúca inflácia, energetická kríza, neskutočný rast cien tovarov a služieb, najmä energií.

 Riziká, ktoré v priebehu rozpočtového roka môžu ovplyvniť plánovaný prebytok bežného rozpočtu vychádzajú zo skutočnosti, že bežný rozpočet obce na rok 2024 síce predpokladá prebytok vo výške 7.179.- €, obec však nepočíta s kapitálovými príjmami a pri priebežnej činnosti obce treba počítať s rizikami:

* nenaplnenie prognózy výnosu dane z príjmov fyzických osôb - podielovej dane zo štátneho rozpočtu, z dôvodu schválených legislatívnych zmien
* nenaplnenie rozpočtu vlastných bežných príjmov, daňových i nedaňových,
* rast pohľadávok,
* vyššie čerpanie rozpočtu bežných výdavkov z dôvodu vyššieho rastu cien a nových legislatívnych povinností pre samosprávy, na ktoré nie sú zabezpečené žiadne zdroje.

 Aby sa tieto riziká eliminovali na najmenšiu mieru je pre zabezpečenie prebytkového ale aspoň vyrovnaného bežného rozpočtu potrebné monitorovať jeho vývoj na pravidelnej báze a prijať opatrenia na zvyšovanie bežných príjmov a znižovanie bežných výdavkov. V situácii zákonného zvyšovania platov a rastu cien tovarov a služieb je to veľmi ťažké, ale je potrebné pristúpiť k takým opatreniam, ktoré svojou efektívnosťou a účinnosťou zabezpečia rast príjmov a budú mať za následok aj znižovanie výdavkov.

 Pri tvorbe príjmovej časti bežného rozpočtu obec vychádzala z prognóz daňových a nedaňo- vých príjmov obce, dotácií zo štátneho rozpočtu a príjmových operácií.

 Okrem predpokladaného príjmu z podielu na daniach v správe štátu vo výške 135.507.- € predstavujúceho 59,49 % celkového rozpočtu plánovaných bežných príjmov obce v roku 2024 v sume **227.776.- €** obec počíta s daňovými príjmami vo výške 64.919.- €, tvoriace 28,50 % bež- ného rozpočtu, s príjmom z prenájmu majetku obce vo výške 4.700.- €, tvoriacich 2,06 % príjmov bežného rozpočtu, s finančnými prostriedkami preneseného výkonu štátnej správy vo výške 5.720.- €, t.j. 2,51 % príjmov bežného rozpočtu a s dotáciami zo štátneho rozpočtu vo výške 13.000.- €, v prepočte 5,71 % bežných príjmov. Ostatné príjmy bežného rozpočtu predstavujú hodnotu 3.930.- € , čo tvorí 1,73 % príjmov bežného rozpočtu obce na rok 2024.

 Rozpočet bežných výdavkov reflektuje na potreby samosprávy a na činnosti, ktoré samospráva musí v zmysle zákona o obecnom zriadení zabezpečovať. Rozpočet bežných výdavkov závisí

od plnenia bežných príjmov a od bežných grantov a transferov, z ktorých sa zabezpečuje prenese-ný výkon štátnej správy.

 Návrh rozpočtu obce na rok 2024 v časti bežných výdavkov v hodnote **220.597.- €** celkove

pokrýva požiadavky jednotlivých odvetví, predložené návrhy neprekračujú predpokladané rozpočtované bežné príjmy obce. Najväčšiu časť bežných výdavkov podľa návrhu rozpočtu na rok 2024 tvoria finančné prostriedky na vykrytie mzdových nákladov Obecného úradu Sap vo výške 72.930.- €, predstavujúce 33,06 % rozpočtu bežných výdavkov. Ostatné bežné výdavky sa členia nasledovne:

- finančné prostriedky na zabezpečenie správy obce vo výške 66.312.- € predstavujú 30,06 % výdavkov,

- nakladanie s odpadmi si bude vyžadovať v roku 2024 sumu 25.200.- €, čo tvorí 11,42 % rozpočtu bežných výdavkov,

- výdavky aktivačnej činnosti predstavujú sumu 3.000.- €, t.j. 1,36 % rozpočtu bežných výdavkov obce,

- matričná agenda bude pokrytá sumou 2.500.- €, čo činí 1,13 % bežných výdavkov rozpočtu,

- na splácanie úrokov úveru, finančného prenájmu bude potrebné vynaložiť 4.000.- €, v prepočte 1,81 % výdavkov bežného rozpočtu roka 2024,

- zabezpečenie verejného osvetlenia, správy a údržby ciest a ochrany pred požiarmi si budú vyžadovať 15.335.- €, t.j. 6,95 % rozpočtu bežných výdavkov,

- športové služby v sume 2.860.- € činia 1,30 % rozpočtových výdavkov,

- správa kultúrneho domu a iné spoločenské služby si budú vyžadovať čiastku 4.000.- €, v prepočte 1,81 % rozpočtu,

- sociálne služby poskytované pre dôchodcov vo výške 3.100.- €, predstavuje 1,41 celkových bežných výdavkov rozpočtu,

- náboženské a iné spoločenské služby si budú vyžadovať finančné prostriedky vo výške 1.000.- €, predstavujúcich 0,45 % výdavkov bežného rozpočtu obce v roku 2024.

- transfery poskytované organizáciám pôsobiacim na území obce a členské príspevky predpoklada-jú 13.350.- €, v prepočte 6,05 % výdavkov bežného rozpočtu obce,

- ostatné výdavky bežného rozpočtu predpokladajú finančné prostriedky v sume 7.010.-€ , t.j. 3,18 % bežných výdavkov rozpočtu obce na rok 2024.

 Celkové bežné príjmy rozpočtu Obce Sap na rok 2024 predstavujú 227.776.- € a celkové bežné výdavky 220.597.- €. Bežný rozpočet obce je prebytkový v sume 7.179.- €.

 V roku 2024 Obec Sap nerozpočtuje kapitálové príjmy ani kapitálové výdavky.

 Súčasťou rozpočtu obce okrem bežného rozpočtu a kapitálového rozpočtu sú aj finančné operácie, ktorými sa vykonávajú prevody prostriedkov peňažných fondov obce a realizujú sa návratné zdroje financovania a ich splácanie a pôžičky, či návratné finančné výpomoci poskytnuté z rozpočtu obce.

 Príjmové finančné operácie Obec Sap v roku 2024 predpokladajú finančné prostriedky v hodnote 20.000.- €. V rámci výdavkovej časti finančných operácií bude potrebné doriešiť spláca-nie dlhodobých úverov v celkovej výške 26.200.- €. Schodok finančných operácií obec plánuje vyfinancovať z prebytku bežného rozpočtu obce.

***IV. Záverečné hodnotenie návrhu viacročného rozpočtu***

Po preverení náležitostí a obsahu návrhu viacročného rozpočtu Obce Sap na roky 2024–2026 konštatujem, že je zostavený v súlade s § 4 ods. 6 zákona č. 523/2004 Z.z. o rozpočtových pra-vidlách verejnej správy a o zmene a doplnení niektorých zákonov v znení neskorších predpisov.

 Návrh rozpočtu obce zohľadňuje aj ustanovenia zákona č. 582/2004 Z.z. o miestnych daniach a miestnom poplatku za komunálny odpad a drobné stavebné odpady v znení neskorších predpisov, Nariadenie vlády SR č. 668/2004 Z.z. o rozdeľovaní výnosu dane z príjmov územnej samospráve a o zmene a doplnení niektorých zákonov a ostatné súvisiace právne normy. Návrh rozpočtu obce bol spracovaný v súlade so všeobecne záväznými nariadeniami a internými predpismi obce.

 Návrh rozpočtu Obce Sap ako viacročný dokument vyjadruje ekonomickú samostatnosť hospodárenia obce, je hlavným nástrojom, ktorým sa bude riadiť hospodárenie obce a sú v ňom vyjadrené zámery rozvoja územia obce a potrieb obyvateľstva obce.

 **Nakoľko však predložený Návrh rozpočtu Obce Sap na rok 2024 neobsahuje finančné vzťahy k PO založenej obcou navrhujem rozpočet Obce Sap doplniť s finančnými vzťahmi medzi obcou a ňou založenou právnickou osobou Obecný podnik Sap s.r.o. .**

 Navrhovaný rozpočet obce je zostavený ako prebytkový, čím je splnená jedna zo zákonných podmienok, vyplývajúcich z § 10 ods. 7 zákona o rozpočtových pravidlách územnej samosprávy. Bežný rozpočet je zostavený ako prebytkový, a kapitálový rozpočet nebol rozpočtovaný. Prebytok bežného rozpočtu obec plánuje z časti použiť na vykrytie výdavkov návratných zdrojov so schod-kom vo výške 6.200.- €.

 V stanovisku som pomenovala riziká návrhu rozpočtu, ktoré je potrebné eliminovať dôslednou kontrolou plnenia príjmov zo strany obce a regulovaným čerpaním výdavkov so zachovaním princí-pu hospodárnosti, efektívnosti a účelovosti použitia rozpočtovaných finančných prostriedkov. Rozpočtová disciplína zo strany obce je nevyhnutná, je dôležité, aby sa naplnili plánované príjmy z vlastných zdrojov, z miestnych daní a poplatkov ako aj s prenájmu majetku, aby sa mohla naplniť výdavková časť rozpočtového hospodárenia obce.

 Na základe môjho odborného stanoviska a skutočností v ňom uvedených **o d p o r ú č a m**  Obecnému zastupiteľstvu v Sape po prerokovaní všetkých pripomienok a pozmeňujúcich návrhov obecného zastupiteľstva predložený návrh rozpočtu na rok 2024

bez programovej štruktúry **s c h v á l i ť** a následne

návrh viacročného rozpočtu obce na roky 2025-2026 **zobrať**  **na vedomie**.

 V Sape, dňa 27.11.2023

 **Bc. Ildikó B u g á r o v á, Bc.**

 **hlavná kontrolórka obce**